বংশী, ধলেশ্বরী ও তুরাগ বিধৌত, সবুজ শ্যামল প্রান্তরে কাঁঠালবীথি পরিবেষ্টিত, বৌদ্ধ রাজা হরিশচন্দ্র পালের সম্ভার রাজ্যই সাভার, যা ঢাকা মহানগরীর উত্তর-পশ্চিমাংশে অবস্থিত। সাভার পৌর এলাকায় অপরিকল্পিত নগরায়ণ ও বাড়িঘর নির্মাণ, আবাসিক এলাকায় মিল-কলকারখানা, সংস্কারবিহীন খানাখন্দে ভরা রাস্তাঘাট, সড়কবাতির অভাব, মাদকদ্রব্যের বিস্তার, যত্রতত্র কাঁচা বাজার, শব্দদূষণ, মানহীন ক্লিনিক, হাসপাতাল, ডায়াগনস্টিক সেন্টার, পানি সরবরাহের ব্যবস্থা না থাকা, প্রয়োজনীয় ড্রেন ও ডাস্টবিনের অভাব, ময়লা-আবর্জনা ও কলকারখানার বিষাক্ত তরল বর্জ্যের প্রভাব, যানজট, লাগামহীন রিকশাভাড়া, শিশু পার্ক ও খেলার মাঠের অভাব, শিল্প-সাহিত্য ও সংস্কৃতি বিকাশে মঞ্চের অভাব, গ্যাসের চাপ কমজনিত সমস্যা, পার্কিংয়ের জায়গার অভাব, রাস্তাঘাটে জলাবদ্ধতা, যত্রতত্র পলিথিন বিক্রি ও ব্যবহার, বাজার নিয়ন্ত্রণ ও গরু জবাইয়ে মনিটরিং না থাকা, খাসজমি ও নদ-নদী বা খাল দখল ও দূষণ, মশা নিয়ন্ত্রণে প্রয়োজনীয় উদ্যোগের অভাবসহ অসংখ্য সমস্যায় রয়েছে পৌরবাসী।